驚安之殿堂

驚安之殿堂，又叫激安殿堂，係日本一間連鎖式折扣店。香港店經營係由恒基兆業發展旗下嘅UNY HK負責。

Donki總店喺東京中目黑，依家日本國內有超過160間分店；美國夏威夷有28間分店，加州有10間分店；2017年12月1號喺新加坡設立第一間分店，依家喺新加坡一共設有10間分店；喺泰國曼谷有2間分店；2019年7月喺香港設立第一間分店，依家喺香港一共設有9間分店；2021年1月19號喺台灣開設第一間分店；馬來西亞第一間分店亦喺同年3月19號喺吉隆坡武吉免登開幕。

主題曲
Donki商店入面播放嘅招牌歌曲叫「奇蹟購物」，由Donki商店店員 Maimi Tanaka 演唱。

商店

香港
驚安之殿堂喺2019年登陸香港，分店包括：

尖沙咀美麗華商場二期
荃灣海之戀商場
銅鑼灣名珠城
中環100QRC
將軍澳澳南海岸商場
小西灣藍灣廣場
屯門屯門市廣場
觀塘淘大商場
紅磡黃埔天地2期時尚坊
情熱笑店Jonetz Market
港島山頂廣場

期間限定店
2020年10月，喺旺角The Forest開設期間限定店，係第一次喺香港開設期間限定店，賣生果、化妝品等。

2020年12月14號，喺上水匯開設期間限定店，賣生果、化妝品、聖誕禮品等，原本計劃開到12月28號，之後延長至2021年1月4號。

2021年1月25日至2月28號，喺荃灣愉景新城開設期間限定店，賣生果、化妝品、新年禮品等。

澳門
澳門首間分店預計喺2021年下旬開幕，座落喺澳門半島筷子基信步閒庭地面層同一層，依家店鋪仲裝修緊。

馬來西亞
截至2021年4月1號，馬來西亞只有1間分店：

吉隆坡武吉免登

事件
2004年12月13號，埼玉縣埼玉市嘅 Donki「浦和花月店」同「大宮大和田店」發生連續放火事件，其中花月店造成3名店員死亡。2004年12月15號，大宮大和田店再畀同一人放火。其後警方拘捕一名40幾歲女疑犯，最終罪名成立，被判終身監禁。

2009年2月24號，香港歌手關楚耀同衞詩喺東京旅遊期間，喺澀谷道玄坂Donki分店內被懷疑企圖偷竊。警方到場調查後發現關楚耀身上藏有大麻，兩人被扣留。之後兩人先後獲釋返港。

2021年2月，驚安之殿堂因為將台灣商品放去中華人民共和國旗貨架標示，受台灣等地質疑立場親共嘅事件。

日本公司
百貨公司